سرێشمە، سۆران
سرێشمە یەکێکە لە شارەدێیەکانی شارۆچکەی خەلیفان، لە پارێزگای ھەولێر، باشووری کوردستان. دانیشتووانەکەی ٥١٨٥ کەسن.

سرێشمە پێشتر گەورەترین گوندی دەڤەری خەلیفان بوو لە ڕووی ڕووبەر و ژمارەی دانیشتووان. شارەدێیەکە پێنج کیلۆمەتر لە ناوەندی شاری خەلیفانەوە دوورە.

لە ڕێکەوتی ٨ی ئابی ٢٠٢٣ گوندی سرێشمە بە فەرمی بوو بە شارەدێ، و سەر بە شارۆچکەی خەلیفانە لە ئیدارەی سەربەخۆی سۆران.

ناوی سرێشمە 
زۆربەی بیروڕاکان لەسەر ئەوە کۆکن کەوا ناوی سرێشمە لە «سێ ڕەشماڵ»ەوە ھاتووە، کە بە مانای سێ دانە ڕەشماڵ دێت. بە درێژایی ڕۆژگار لەگەڵ بەکارھێنانی لەلایەن خەڵکی سرێشمەوە کراوە بە سرێشمە بۆ ئەوەی بۆ دەربڕین ئاسانتر بێت. محەممەد ئەمین زەکی بەگ ئاماژەی بە ناوی سرێشمە کردووە بە سێ ڕەشمە.

دانیشتووان 
بەپێی تازەترین سەرژمێری شارەدێی سرێشمە پێک دێت لە ١٠٩٩ خێزان و ٥٢٣٦ کەس.
پێشان زۆربەی خەڵکی سرێشمە بە کشتوکاڵ و ئاژەڵدارییەوە خەریک بوون، بەڵام ئێستا زۆرینەی پێشمەرگە و فەرمانبەری حکوومین و بەشێکی تریش خەریکی بازرگانین.

خزمەتگوزارییەکان

خوێندن و پەروەردە 
لە ساڵی ١٩٥٨ یەکەم قوتابخانە لە سرێشمە کراوەتەوە. ئێستا پێنج قوتابخانەی ھەیە کە لە سێ باڵەخانە دەوام دەکەن.

تەندروستی 
لە سرێشمە تەنھا یەک بنکەی تەندروستیی بچووک ھەیە.

شارەداری 
سرێشمە شارەوانیی تایبەت بە خۆی ھەیە.

ئایین و کولتوور 
تێکڕای خەڵکی شارەدێی سرێشمە موسڵمانن و لە مەزھەبدا سوننەن. لە سرێشمە مزگەوت ھەن.
سرێشمەیییەکان زارێکی تایبەت بە خۆیان ھەیە کە لە ناوچەکە دەناسرێتەوە.

سەرچاوەکان 

ناحیەکانی خەلیفان
ناحیەکانی سۆران
ناحیەکانی ھەرێمی کوردستان
ناحیەکانی باشووری کوردستان